
Еуразиялық экономикалық комиссия мен Куба Республикасының Үкіметі арасындағы өзара түсіністік туралы меморандумның жобасы туралы

1.Еуразиялық экономикалық комиссия мен Куба Республикасының Үкіметі арасындағы өзара түсіністік туралы меморандумның жобасы (қоса беріліп отыр) мақұлдансын.
Еуразиялық экономикалық комиссияның Интеграция және макроэкономика жөніндегі Алқа мүшесі (Министр) Т.Д. Валоваяға қол қою туралы келіссөздер барысында қоса беріліп отырған жобаға қағидаттық сипаты жоқ өзгерістер енгізуге рұқсат бере отырып, аталған Меморандумға қол қою тапсырылсын.  
2.Осы Өкім қабылданған күнінен бастап күшіне енеді.


Еуразиялық экономикалық комиссия 
                Алқасының Төрағасы                                                       Т. Саркисян










Жоба

Еуразиялық экономикалық комиссия мен Куба Республикасының Үкіметі арасындағы өзара түсіністік туралы 
МЕМОРАНДУМ


Бұдан әрі Тараптар деп аталатын Еуразиялық экономикалық комиссия мен Куба Республикасының Үкіметі,
Тараптардың жан-жақты ынтымақтастығы үшін негіз қалауға ниет білдіре отырып, 
Еуразиялық экономикалық одаққа мүше мемлекеттер мен Куба Республикасы арасында өзара тиімді экономикалық ынтымақтастықты қамтамасыз ету және сауданы кеңейту мен әртараптандыруға жәрдемдесу мақсатында диалог орнатуға Тараптардың ұмтылысын тани отырып,
халықаралық құқықтың, Біріккен Ұлттар Ұйымы Жарғысының және Дүниежүзілік сауда ұйымының қағидаттарына бейілділікті растай отырып, 
2014 жылғы 29 мамырдағы Еуразиялық экономикалық одақ туралы шарттың ережелерін басшылыққа ала отырып,
теңдік,  ашықтық, тату көршілік және өзара құрмет қағидаттарын негізге ала отырып,
төмендегілер туралы өзара түсіністікке келді:

1.Тараптардың осы Меморандумның шеңберіндегі ынтымақтастығының мақсаты өзара сауда мен инвестициялардың көлемін арттыру, сауданы дамытуға және инвестициялар тартуға кедергі келтіретін тосқауылдарды жоюға бағытталған шараларды іске асыру үшін, сондай-ақ өзара мүддені білдіретін бағыттар бойынша барынша тығыз ынтымақтастық үшін Еуразиялық экономикалық одаққа мүше мемлекеттер мен Куба Республикасының арасындағы жан-жақты өзара іс-қимылды дамытуға жәрдемдесу болып табылады.
2.Тараптар өздерінің құзыреттері шеңберінде мынадай бағыттар бойынша ынтымақтастықты жүзеге асыруға ниетті:
өңірлік экономикалық интеграция;
Еуразиялық экономикалық одаққа мүше мемлекеттер мен Куба Республикасындағы экономикалық дамуды және макроэкономикалық ахуалды талдау;
кедендік реттеу; 
техникалық реттеу;
санитариялық, ветеринариялық-санитариялық және карантиндік фитосанитариялық шараларды қолдану;
қаржы нарықтары;
көлік;
энергетика саясаты; 
агроөнеркәсіптік кешен;
бәсекелестік саясаты және монополияға қарсы реттеу;
өнеркәсіп;
зияткерлік меншік;
қызметтер көрсету саудасы және инвестициялар;
кәсіпкерлікті дамыту;
тұтынушылар құқықтарын қорғау;
ақпараттандыру, ақпараттық-коммуникациялық технологиялар;
мемлекеттік сатып алу;
еңбек миграциясы;
өзара мүддені білдіретін өзге де экономикалық бағыттар.
Еуразиялық экономикалық комиссия мен Еуразиялық экономикалық одаққа мүше мемлекеттердің бірлескен құзыретіне жататын салалардағы ынтымақтастық Еуразиялық экономикалық одаққа мүше мемлекеттерімен келісім бойынша жүзеге асырылатын болады.
3.Осы Меморандумды іске асыру шеңберіндегі ынтымақтастық: 
конференцияларды, форумдарды, семинарларды, консультацияларды және дөңгелек үстелдерді Еуразиялық экономикалық одаққа мүше мемлекеттер мен Куба Республикасының бизнес-қоғамдастықтары өкілдерінің қатысуымен өткізуді бірлесіп дайындау және ұйымдастыру;
өңірлік және халықаралық форумдарды ұйымдастыру мен өткізу саласында тәжірибе алмасу;
өзара мүддені білдіретін мәселелер бойынша ақпарат алмасу; 
өзара мүддені білдіретін мәселелер бойынша талдамалық материалдар мен баяндамалар дайындау арқылы жүзеге асырылатын болады.
Қажет болған жағдайда Тараптар өз құзыреттерінің шеңберінде және осы Меморандумның ережелерін ескере отырып ынтымақтастық жоспарлары мен бағдарламаларын әзірлеуі мүмкін. 
4.Осы Меморандумды іске асыру мақсатындағы өзара іс-қимыл Тараптардың өкілдерінен қалыптастырылатын Еуразиялық экономикалық комиссия мен Куба Республикасының Үкіметі арасындағы өзара іс-қимыл жөніндегі бірлескен комиссияның (бұдан әрі – бірлескен комиссия) шеңберінде жүзеге асырылатын болады. Бірлескен комиссияның қызметін басқаруды әрқайсысын тиісті Тарап тағайындайтын 2 тең төраға жүзеге асыратын болады.
Бірлескен комиссияның отырыстарына Еуразиялық экономикалық одаққа мүше мемлекеттердің мемлекеттік билік органдарының өкілдері шақырылады.
Бірлескен комиссияның тең төрағалар деңгейіндегі отырыстары жылына кемінде 1 рет өткізіледі.
Бірлескен комиссияның отырыстарын өткізу күні мен орнын,  құрамын және отырыстардың күн тәртібін бірлескен комиссияның тең төрағалары айқындайтын болады. Бірлескен комиссия отырыстарының нәтижелері хаттамалармен ресімделетін болады.
Тараптардың әрқайсысы өз өкілдерінің бірлескен комиссия жұмысына қатысуы салдарынан туындаған шығыстарды дербес көтеретін болады.
5.Осы Меморандумда Еуразиялық экономикалық одақтың құқығын құрайтын халықаралық шарттар мен актілерге, сондай-ақ Еуразиялық экономикалық одаққа мүше мемлекеттердің заңнамасына және Куба Республикасының заңнамасына сәйкес қол жетімділігі шектелген ақпаратпен алмасу болжанбайды. 
6.Тараптар осы Меморандум шеңберінде алынған ақпаратты тек осы Меморандумды іске асыру мақсатында ғана пайдаланатын болады және осы ақпаратты ұсынған Тараптың жазбаша келісімінсіз осы ақпаратты үшінші тарапқа ашпайтын болады. Еуразиялық экономикалық комиссия Куба Тарапынан алынған ақпаратты соңғысының жазбаша келісімінсіз Еуразиялық экономикалық одаққа мүше мемлекеттерге ұсынады.
7. Осы Меморандумды іске асыруға және қолдануға қатысты мәселелер Тараптардың арасында консультациялар және келіссөздер арқылы шешілетін болады. 
8.Осы Меморандумға Тараптардың өзара келісуі бойынша тиісті хаттамаға қол қою жолымен өзгерістер енгізілуі мүмкін.
9.Осы Меморандум халықаралық шарт болып табылмайды, халықаралық құқықпен реттелетін құқықтар мен міндеттемелерді туындатпайды және Тараптарға қаржылық міндеттемелер жүктемейді.
[bookmark: _GoBack]10.Осы Меморандум қол қойылған күнінен бастап қолданылады.
11.Тараптардың кез келгені  екінші Тарапқа тиісті жазбаша хабарлама жіберу арқылы осы Меморандумның қолданылуын тоқтатуға құқылы. Осы Меморандумның қолданылуы екінші Тарап осындай хабарламаны алған күннен бастап тоқтатылады. Осы Меморандумның қолданылуының тоқтатылуы оны қолдану кезеңінде басталған іс-шаралар мен жобаларды аяқтауға әсер етпейді.

